
Predkladacia správa
Informácia o podpore a rozvoji bývania za I. polrok 2010 sa predkladá na rokovanie porady vedenia ministerstva ako iniciatívny materiál. Obsahuje základné informácie o poskytnutej finančnej podpore do oblasti bývania a údaje o bytovej výstavbe za I. polrok 2010 na Slovensku.

V pôsobnosti Ministerstva hospodárstva a výstavby SR je poskytovanie štátnej podpory do oblasti bývania, a to v rámci programu rozvoja bývania, programu bankových záruk za úvery, ako aj prostredníctvom Štátneho fondu rozvoja bývania. Ministerstvo hospodárstva a výstavby SR poskytuje aj finančné prostriedky na štátnu prémiu k stavebnému sporeniu a na štátny príspevok a štátny príspevok pre mladých k hypotekárnym úverom. Z uvedeného dôvodu sú obsahom informácie aj údaje z tejto oblasti.

Najväčší objem štátnej podpory bol v I. polroku 2010 poskytnutý v rámci programu rozvoja bývania a prostredníctvom  Štátneho fondu rozvoja bývania. Na realizáciu programu rozvoja bývania boli poskytnuté finančné prostriedky v celkovej výške 39 527 170 eur, pričom sa podporilo 12 129  bytových jednotiek. Uvedené finančné prostriedky smerovali na financovanie stavieb nájomných bytov, technickej vybavenosti a odstraňovanie systémových porúch bytových domov. Z prostriedkov Štátneho fondu rozvoja bývania bola poskytnutá podpora v celkovej výške 53 466 215,34 eur, čím sa podporila obnova a výstavba celkom 5 287 bytových jednotiek.
V rámci informácie sú uvedené vybrané údaje o bytovej výstavbe v Slovenskej republike za I. polrok 2010.

